Audriņu ciema iedzīvotāju piemiņas vieta
Audriņu ciema iedzīvotāju piemiņas vieta ir vēstures piemineklis, kas atrodas Rēzeknes novada Audriņu pagasta Audriņu ciemā, valsts autoceļa P36 (Rēzekne—Gulbene) malā. Piemineklis veltīts Audriņu traģēdijas upuriem 1942. gadā, kad 4. janvārī vācu varas iestādes par sarkanarmiešu slēpšanu un partizānu grupas izveides atbalstu nodedzināja ciematu, 30 ciema vīriešus publiski nošāva Rēzeknes tirgus laukumā, bet vēl ap 170 ciemata iedzīvotāju nogalināja Ančupānu mežā. Piemineklis atklāts 1973. gadā, tā autori — Jānis Kaksis un Alvīne Veinbaha, arhitekts — Gunārs Asaris.